Kázeň z ev. Služieb Božích v Bratislave (Nový kostol), **Posledná nedeľa po Zjavení**,

29.1.2023, 8.30; ES 366, 237, 35, 466, A 18, sz text: 2M 34, 29–35, ev.: Mt 17, 1–9

**2. Petra 1, 16 – 21**:*„1****6****Veď sme nesledovali vymyslené báje, keď sme vás oboznamovali s mocou a príchodom nášho Pána Ježiša Krista, ale boli sme očitými svedkami Jeho velebnosti,****17****keď prijal česť a slávu od Boha Otca a z velebnej slávy Mu zaznel takýto hlas: Toto je môj milovaný Syn, v ktorom som našiel zaľúbenie!****18****Tento hlas sme počuli prichádzať z neba my, ktorí sme boli s Ním na svätom vrchu.****19****Tým pevnejšie je prorocké slovo, ktoré máme. Dobre robíte, že pozorne hľadíte naň ako na sviecu, ktorá svieti v tme, kým nesvitne a nevyjde vám zornička v srdciach.****20****Uvedomte si predovšetkým, že ani jedno proroctvo Písma nepripúšťa samovoľný výklad;****21****lebo nikdy z ľudskej vôle nepovstalo proroctvo, ale Duchom Svätým vedení hovorili (svätí) ľudia Boží.“*

**Milí bratia a milé sestry!**

**Tieto slová pochádzajú od Petra – svedka udalosti Ježišovho premenenia.** Spolu s Jánom a Jakubom Peter **zažil,** **ako sa Ježiš na vrchu premenil a tvár Mu žiarila sťa slnko.** Tento príbeh bol opakovane prerozprávaný v ranej kresťanskej cirkvi. Niektorí poslucháči sa však skepticky pýtali sa: Naozaj sa to stalo? A čo to vôbec znamená? Petrove slová, ktoré sme počuli, sú Božou odpoveďou na takéto otázky.

Peter komentuje príbeh o premenení slovami: ***„Nesledovali sme vymyslené báje.“*** Je to príbeh, ktorý sa vskutku udial. V pôvodnom texte sa namiesto slova „báje“ píše „mýty“ (μύθοις). **Mýtus je vymyslený príbeh, ktorý má vyjadriť duchovnú pravdu, niečo ako rozprávka.** Napríklad rozprávka o žabom kráľovi. Nikto nebude tvrdiť, že princezná raz naozaj pobozkala žabu a tá sa potom premenila na princa. Rozprávka chce vyjadriť pravdu: Možno sa vám niektorý človek na prvý pohľad bude javiť nesympatický, ba odporný, ale ak to prekonáte a všimnete si jeho skutočné vlastnosti, možno sa do neho dokonca zamilujete. Láska na 2. pohľad – to je duchovná pravda mýtu o žabom kráľovi.

**Peter však hovorí: *„Nesledovali sme vymyslené báje“***, **mýty. Zažili sme oslávenie samého Ježiša.**

V r. 1976 zomrel známy teológ Rudolf Bultmann. Snažil sa – ako svoje úsilie sám nazval – „odmytologizovať“ Novú zmluvu (NZ). Podľa neho väčšinu biblických príbehov tvoria mýty. On chcel ich duchovnú pravdu sprístupniť ľuďom 20. storočia. No v skutočnosti urobil opak toho, čo zamýšľal: Novú zmluvu neodmytologizoval, ale mytologizoval – vyhlásil ju za zbierku mýtov. Mytologizoval svedectvá Petra, Jána a ostatných apoštolov – a to v rozpore s ich vlastnými tvrdeniami. Peter tvrdí: *„Nesledovali sme vymyslené báje, keď sme vás oboznamovali s mocou a príchodom nášho Pána Ježiša Krista,* ***ale boli sme očitými svedkami Jeho velebnosti****, keď prijal česť a slávu od Boha Otca a z velebnej slávy Mu zaznel takýto hlas: Toto je môj milovaný Syn, v ktorom som našiel zaľúbenie!****Tento hlas sme počuli prichádzať z neba my, ktorí sme boli s Ním na svätom vrchu.****“*

Peter tu píše ako svedok toho, čo osobne videl a počul.

Na inom mieste Biblie (Sk 5, 32; por. L 24, 48) sa citujú slová apoštolov: *„My sme svedkami toho.“* Podobne ako dnes, aj oných časoch bol svedok niekto, kto na súde vypovedal o tom, čo sa skutočne stalo.

Všimnime si, že **viaceré biblické príbehy obsahujú presné historické detaily.** Napríklad vianočné evanjelium sa nezačína ako rozprávka: „Kde bolo, tam bolo, ale začína sa konkrétnym historickým údajom: *„V tých dňoch vyšiel rozkaz od cisára Augusta popísať celý svet. Tento prvý popis bol vtedy, keď sýrskym vladárom bol Kyrenios“* (L 2, 1 – 2).

**Apoštolovia nerozprávali mýty, ale stali sa svedkami toho, ako Pán Boh skutočne konal zázraky** – bez ohľadu na to, ako neuveriteľne tieto zázraky znejú. Apoštolovia sú svedkami, ktorí na vlastné oči a uši videli – počuli veľké veci Božie. Ich správy nie sú mýty či rozprávky. Oni **zvestovali to, čo sa udialo.**

**Ježiš je tým, čo o Ňom svedectvo Sv. písma hovorí.**

A naopak, **v Biblii sa píše, to, čo je pravdivé.**

Aj príbeh o Ježišovom premenení sa nielen skutočne stal, ale Písmo aj vysvetľuje, čo znamená.

Peter vo svojom liste neopísal celý príbeh premenenia. Predpokladal, že čitateľom jeho listu je známy, že ho dobre poznajú. Jednu vec z tohto príbehu však výslovne spomenul. Čítame: Kristus  *„****prijal česť a slávu od Boha Otca*** *a z velebnej slávy* ***Mu zaznel*** *takýto* ***hlas: Toto je môj milovaný Syn, v ktorom som našiel zaľúbenie!****“*

Takže **sám Boh pri Ježišovom premenení povedal, čo to celé znamená:** **Tento Ježiš z Nazareta**, tento potulný učiteľ a zázračný uzdravovateľ, tento výnimočný muž **je jednorodený Boží Syn** – o ktorom hovorili už proroci SZ-vy. Boží hlas vtedy povedal: ***„Jeho poslúchajte"*** (Mt 17, 5).

Už Mojžiš predpovedal príchod Vykupiteľa. Ten istý Mojžiš, ktorý sa zjavil na vrchu Premenenia. Áno, **Boží hlas hovorí, čo je dôležité: Ježiš je zasľúbený Vykupiteľ a nikto iný.** Venujte Mu pozornosť, poslúchajte Ho. Len tak môžete skutočne spoznať Boha. **Iba v Božom Synovi môžeme spoznať, kto je Boh a aký je: žiarivý a slávny, ale zároveň aj súcitný, milujúci a milosrdný.** Boží hlas v udalosti premenenia určuje **rozhodujúci odkaz pre všetkých ľudí: „*Toto je môj milovaný Syn, v ktorom sa mi zaľúbilo; Jeho poslúchajte.“***Toto je On, môj drahý Syn, na Ňom záleží! Ver v Neho, počúvaj Ho, uč sa od Neho, nájdi ma skrze Neho, nájdi večný život skrze Neho!

Boží hlas **hovorí, čo je** – sám Boh vysvetľuje význam tejto udalosti pri Ježišovom premenení. Tento pohľad môžeme rozšíriť na celé Sväté písmo. Peter to urobil výslovne v súvislosti s tou časťou Biblie, ktorá bola v tom čase k dispozícii v písomnej podobe, teda so Starou zmluvou. Povedal o nej: Máme prorocké slovo tým pevnejšie a vy dobre robíte, že sa naň pozeráte ako na svetlo, ktoré svieti na tmavom mieste, až kým sa nesvitne deň a vo vašich srdciach nevyjde ranná hviezda.

Temné miesto je náš svet – plný viny a utrpenia. Rannou hviezdou je Boží Syn Ježiš Kristus. Ukazuje nám úsvit nového Božieho sveta, nového Božieho stvorenia.

Ak Pán Boh povedal o Ježišovi pri jeho premenení: To je On! – potom spojil všetky proroctvá o prichádzajúcom Vykupiteľovi s týmto mužom z Nazareta. **Sám Boh nám dáva istotu, že slová SZ máme vzťahovať na Ježiša.**

**Martin Luther učil, že Kristus je stredobodom Písma** a že Písmo sv. treba vykladať Písmom. Preto v evanjelickej cirkvi zdôrazňujeme, že **Ježiš Kristus je kľúčovou postavou celej Biblie, SZ aj NZ.** Celá Biblia hovorí tom, o tom, kým je. Biblia vykladá samú seba a **kľúčom k jej správnemu porozumeniu je Ježiš.** V Ňom sa zjavila Božia sláva na zemi. **Výklad Biblie, ktorý sa nezameriava na Ježiša, sa míňa skutočnému významu Božieho slova.** Preto Peter napísal: *„Uvedomte si predovšetkým, že ani jedno proroctvo Písma nepripúšťa samovoľný výklad; lebo nikdy z ľudskej vôle nepovstalo proroctvo, ale Duchom Svätým vedení hovorili (svätí) ľudia Boží.“*

**Duch Sv. v celej Biblii svedčí o tom, že Ježiš je Boží Syn a jediný Spasiteľ, skrze ktorého my ľudia môžeme nájsť Boha.**

**Božie slovo je pre každého človeka rozhodujúcim spojením s všemohúcim Bohom a dobrým, večným životom.** Tento odkaz sa volá Ježiš Kristus. Tento odkaz je tu aj pre mňa a pre vás.

**Ak chceme nájsť Boha alebo Ho lepšie spoznať, hľadajme Ho v Ježišovi.** Ako to povedal sám Pán Boh? „*Toto je môj milovaný Syn, v ktorom sa mi zaľúbilo; Jeho poslúchajte.“* „V Ňom sa Božie slovo stalo telom. **Všetko, čo chce Pán Boh povedať nám ľuďom, môžeme nájsť v Ježišovi.** Viera teda nie je v prvom rade o prikázaniach alebo obradoch, ani o zložitých myšlienkach či obetavých skutkoch. Viera nie je v prvom rade o náboženských formuláciách, ani o povznášajúcich duchovných pocitoch, a už vôbec nie o mýtoch a rozprávkach.

**V konečnom dôsledku ide len o jedno: o vzťah s Ježišom Kristom.** **Skrze Neho k nám prišiel Boh, cez Neho spoznávame Boha, prostredníctvom Neho sme zmierení s Bohom, skrze Neho môžeme zostať spolu s Bohom navždy.** Kristov skutočný príbeh sa nachádza v Biblii, rovnako tak aj význam tohto príbehu. **Je to tak, ako to je napísané a Boh hovorí, to, čo je pravda.** Amen.

*Použitím myšlienok M. Kriesera:* **Martin Šefranko, evanjelický a. v. farár**